‘Bemagtigingsreëls moet waai om Eskom te red’Mteto Myati (Foto: Altron (Allied Electronics Corporation Limited)/Facebook) ’n Lid van Eskom se nuutaangestelde direksie meen daar moet met bemagtigingsreëls weggedoen word indien daar enige kans is om Suid-Afrika se elektrisiteitskrisis die hoof te bied. Mteto Myati het in ’n onderhoud met die Sunday Times gesê dit is die direksie se verantwoordelikheid om enige struikelblokke of uitdagings uit die bestuurspan se weg te ruim. Hy meen die fokus moet tans wees op wie die beste persoon vir die werk is. Volgens Myati moet Eskom se bemagtigingsbeleid wat plaaslike klein ondernemings bevoordeel, waar toepaslik hersien en verander word aangesien dit is waar interne korrupsie plaasvind. “Die ander terrein waar ons kan help, is vaardighede en om rigiede reëls te hê oor wie om in diens te neem volgens ekwiteitsteikens,” het hy gesê. Dirk Hermann, bestuurshoof van Solidariteit, het in reaksie op Myati se uitlatings gesê swart bemagtiging is een van die grootste redes waarom Eskom sukkel om die ligte aan te hou. “Eerstens het dit van groot getalle kundiges ontslae geraak. Miljarde rand is vir plekmaakpakkette betaal om van wittes ontslae te raak en nou keer dit weer om kundiges terug te bring. “Tweedens het swart bemagtigingstransaksies ŉ ‘legitieme’ voertuig vir plundering geword. Honderde korrupte transaksies is onder die dekmantel van swart bemagtiging aangegaan.” Volgens Hermann word daar verder ook reusepremies vir swart bemagtiging betaal. “Dit kos Eskom tussen R12 en R14 miljard per jaar. As dit afgeskaf word, hoef ons nie ŉ kragtariefverhoging te kry nie.” Swart bemagtiging het ook ŉ voertuig vir die verryking van die elite geword ten koste van die arm massas. “Terwyl die swart elite in die geld swem, verdrink die res in armoede en swaarkry as gevolg van beurtkrag.” Solidariteit gaan volgens Hermann eersdaags hof toe om Eskom vry van swart bemagtiging te kry. “Swart bemagtiging is in sy kern siek. Dit maak die ekonomie en ons almal siek.”